alexandrainst/scandi-wiki huggingface dataset:
Geir Holte

Geir Holte (født 3. oktober 1959 i Drammen) er en tidligere norsk langrennløper fra Hokksund i Buskerud. Han er sønn av Inger Marie Holte og Halvor Holte, og er Tor Håkon Holtes yngre bror. Han representerte Hokksund Idrettslag. Han oppnådde aldri noen pallplasseringer i verdenscupen, men var svært nær da han ble nummer fire på 30 km i russiske Kavgolovo i januar 1988.

Holte deltok under OL 1984 i Sarajevo, der han ble nummer 20 på 15 km klassisk. Han representerte også Norge under VM 1985 i Seefeld, og ble nummer 18 på tremila og nummer 20 på femmila.
Geir Holte vant 50 kilometer langrenn i Holmenkollen i 1985 (løpet var ikke et WC-løp), og var den første i verden som gikk femmila uten festesmurning.

Den kjente crossfit-utøveren Kristin Holte er datter av Geir Holte.

Referanser

Eksterne lenker 
 

Norske langrennsløpere
Deltakere for Norge under Vinter-OL 1984
Langrennsløpere under Vinter-OL 1984
Norgesmestere i langrenn
Personer fra Øvre Eiker kommune
Fødsler i 1959
Inger Marie Holte

Inger Marie Holte (født 23. september 1936 som Inger Marie Paule) er en pensjonert turntrener og koreograf. 

Hun er gift med Halvor Holte, mor til Tor Håkon Holte og Geir Holte, bestemor til Kristin Holte og er en eldre søster av Torbjørn Paule og Tove Paule.

Trenerkarriere 
 Norsk landslagstrener i apparatturn. 1970-1981
 Apparattrener for Vestfossen IF og Hokksund Turnforening
 Troppsturntrener for Hokksund Turnforening og Hokksund Troppsturn
 Leder av NGTFs gymnastikkseksjon

Æresmedlem 
 FIG
 Norges Gymnastikk og Turnforbund (1 av 3 nålevende)
 Norges Gymnastikk og Turnforbund, Buskerud krets
 Vestfossen Idrettsforening
 Hokksund Turnforening

Utmerkelser 
22. september 2009 mottok Inger Marie Holte Kongens fortjenstmedalje i sølv.

Eksterne lenker 
 Eikernytt 15. januar 2007 
 Drammens Tidende: Spektakulært i Vestfossen
 Gym og Turn: Sommerturné
 Vestfossen IF: Æresmedlemmer

Norske turnere
Kongens fortjenstmedalje i sølv
Fødsler i 1936
Danmarks Nationalsocialistiske Arbejderparti

Danmarks Nationalsocialistiske Arbejderparti eller DNSAP (stiftet 16. november 1930) var det største danske nazistpartiet.

DNSAPs første leder eller fører var Cay Lembcke, men han ble etter et kupp i partiledelsen i 1933 avløst av Frits Clausen. Partiet var i stor grad en simpel etterligning av det tyske nazistpartiet NSDAP, og viste en stor beundring for Adolf Hitler. Et hovedprogrampunkt var – som for det tyske partiet – en etnisk utrensking av jødene – men mer spesifikt hvordan ble aldri fastslått.

Partiet lyktes ikke med å gjøre seg gjeldende under den tyske okkupasjonen av Danmark.

Etter avslutningen av andre verdenskrig mistet partiet sin støtte i befolkningen, men noen få individer forsøkte å drive partiet videre. Partiet ble gjenskapt i september 1951 under ledelse av Sven Salicath, men ble oppløst i slutten av 1980-tallet. Det nåværende Danmarks Nationalsocialistiske Bevægelse oppfatter seg selv som en etterfølger til DNSAP.

Kilder
www.milhist.dk
DNSAP

Politiske partier i Danmark
Danmark under andre verdenskrig
Politiske partier etablert i 1930
1930 i Danmark
Politiske partier nedlagt i 1945
1945 i Danmark
Grupper som kollaborerte med Nazi-Tyskland
Roar Colbiørnsen

Roar Colbiørnsen (født 22. desember 1895, død 12. april 1987) var en norsk barnebokforfatter.

Han debuterte i 1925 med Bamsen Brum, tok en pause etter tre bøker på tre år, og nydebuterte med Ekornholmen  i 1943. Han skrev i alt 19 bøker, inkludert én under psevdonymet Per Bjone: I fjellvåkens klør (1949). Han fikk Kirke- og undervisningsdepartementets premiering for Annes hemmelighet (1954).

Colbiørnsens tidligste bøker er enkle fortellinger om norske dyr i sitt naturlige miljø, men med menneskelig adferd. Hans senere bøker er også naturdidaktiske, men her er synsvinkelen ofte lagt hos en ung jente. «En mann som skriver pikebøker», blir han kalt i forlagets jubileumsberetning.

 John Solheim. 125 år, de siste femogtyve år. Damm forlag, 1968
 Birkeland, Risa, Vold. Norsk barnelitteraturhistorie. 2. utg. Samlaget, 2005 ISBN 82-521-5933-8

Norske barnebokforfattere
Vinnere av kulturdepartementets barnebokpriser
Fødsler i 1895
Dødsfall i 1987
Iselin B. Alvestad

Iselin Bråten Alvestad (født 8. mai 1978) er en norsk forfatter. Som forfatter bruker hun navneformen Iselin B. Alvestad.

Alvestad debuterte i 2007 med fantasy-romanen Alanya – veien følger hjertet, som ble belønnet med Aschehougs debutantstipend.

Bibliografi 
 Alanya – Veien følger hjertet – roman (2007) Lydbok (2008)
 Alanya – Dragene våkner – roman (2008) Lydbok (2008)
 Alanya – Veien til Domar – roman (2009)
 Alanya – Absalons krigere – roman (2010)
 Alanya – Kampen om Aryak – roman (2012)

Priser og utmerkelser 
 Aschehougs debutantstipend 2007, for Alanya – Veien følger hjertet

Eksterne lenker 
 Iselin B. Alvestad hos Aschehoug forlag
 Iselin B. Alvestad i Forfatterkatalogen på Forfattersentrums nettsider

Norske forfattere av fantastisk litteratur
Vinnere av Aschehougs debutantstipend
Fødsler i 1978
Cleveland State University

Cleveland State University er et delstatseid, amerikansk universitet i Cleveland, Ohio. Det ble grunnlagt av YMCA som høyere skole i 1870. Etterhvert het den samlede skolen YMCA Cleveland School of Technology, og Fenn College fra 1929. Etter forhandlinger 1964–65 tok staten Ohio over fakultetene og de ansatte i 1965.

Samtidig er Cleveland Law School fra 1897 en forløper for jus-skolen ved dagens universitet.

Studenttallet ved Cleveland State i 2006 var 15 483 studenter, skolepengene var US$ 7 920 for studenter hjemmehørende i delstaten. Høyeste eksamensnivå er doktorgrad (Ph.D). Studiene innen regnskap og byplanlegging rangeres svært høyt i USA.

CSU Ohio har følgende skoler:
 Fenn College of Engineering
 Cleveland-Marshall College of Law
 College of Liberal Arts and Social Sciences
 College of Science
 Nance College of Business Administration
 College of Education & Human Services
 Maxine Goodman Levin College of Urban Affairs
 CSU School of Graduate Studies

Rektor Michael Schwartz var tidligere professor emeritus ved Kent State University. Under hans ledelse siden 2002 har universitetet implementert en strategi for å rykke opp til det nest høyeste kvalitetsnivået blant amerikanske universiteter. Åpne studier er lukket, det søkes om mer sponsorstøtte, og CSU posisjoneres som en motor for lokal forskning, nyskaping og økonomisk utvikling.

CSU Ohio er med i det fiberoptiske forskningsnettverket OneCommunity (tidligere OneCleveland) – et initiativ fra Case Western Reserve University. nettverket kobler sammen universiteter og høyskoler i hele det nordøstlige Ohio i et høyhastighets nett med stor kapasitet.

Eksterne lenker
 

Universiteter i Ohio
Utdanningsinstitusjoner etablert i 1870
Cleveland
1870 i Ohio
Cuyahoga County
Marte Gerhardsen

Marte Gerhardsen (født 1972) er en norsk byråkrat som har hatt flere lederstillinger innen privat og offentlig sektor. Hun har siden 2019 har hatt stillingen som direktør i Utdanningsetaten i Oslo. 

Gerhardsen er utdannet ved Universitetet i Oslo og London School of Economics med en Master of science i internasjonal politikk. Hun har yrkeserfaring innen forvaltning, politikk, diplomati, næringsliv og bistand. 

Hun var ansatt i Utenriksdepartementet fra 1999 til 2007, etter å ha fullført Utenriksdepartementets aspirantkurs. Hun hadde deretter stillingen som generalsekretær i CARE Norge (2008–2010), divisjonsdirektør i DNB (2011–2014), daglig leder i Tankesmien Agenda (2014–2018) og divisjonsdirektør i Helsedirektoratet (2018–2019). I 2019 fikk hun stillingen som direktør i Utdanningsetaten i Oslo. Kristin Vinje var en av søkerne til stillingen og antatt som en av de sterkeste og best kvalifiserte. Selv om direktørstillingen ikke er en politisk stilling fikk ikke Vinje stillingen. Flere var kritiske til at Gerhardsen med bakgrunn fra Arbeiderpartiet og ingen erfaring fra utdanningsfeltet ble ansatt.

Gerhardsen var i sine yngre år politisk aktiv i Arbeiderpartiet og var i midten av 1990-årene leder for Oslo AUF.

Hun er datter av Rune Gerhardsen og Tove Strand og søster til Mina Gerhardsen. Hun er gift med økonom Erik Dugstad.

Referanser

Eksterne lenker 
 
 
 

Personer fra Oslo
Norske direktører
Norske diplomater
Norske statsvitere
Alumni fra London School of Economics
Alumni fra Universitetet i Oslo
Hegdehaugen videregående skole

Hegdehaugen videregående skole (også Hegdehaugen middelskole, Hegdehaugen skole og Hegdehaugen gymnas) var en videregående skole på Hegdehaugen i Sporveisgata 20, i det som nå er Bydel Frogner.

Skolen ble tegnet av arkitekt Balthazar Lange og opprettet som kommunal middelskole og gymnas i 1916-19. I 1976 flyttet gymnaset til Linderud og Bjerke videregående skole, som da het Linderud videregående skole. Samtidig flyttet Voksengymnaset inn i lokalene i Sporveisgata og hadde på det meste  elever. Fra 1989 til 1998 var lokalene brukt av nye Heltberg Gymnas, og siden 1998 huser lokalene Den tysk-norske skolen i Oslo.

Hegdehaugen videregående skole er kjent som skolen til tidligere statsminister Gro Harlem Brundtland. I biografien som Bente Roestad skrev om Gro Harlem Brundtland i 2004 (utgitt på Damm forlag) står det på side 28: 
Den omtalte Truls Gerhardsen (1937-2022) var sønnen til Einar Gerhardsen (1897-1987).

Skolen er også kjent som stedet der vokal- og revygruppen The Monn Keys ble stiftet.

Kjente ansatte 
 Alf Edon Bjerke, lærer og filolog
 Alf Alfsen, rektor, matematiker og sakprosaforfatter av matematiske lærebøker

Kjente elever 
 Egil Monn-Iversen
 Gro Harlem Brundtland
 Kåre Willoch
 Sølvi Wang
Forfatter Anne Selene Fiko

Referanser 

Skoler i bydel Frogner
Bjerke videregående skole
Tidligere offentlige videregående skoler i Oslo
Utdanningsinstitusjoner etablert i 1916
Utdanningsinstitusjoner nedlagt i 1976
Byggverk tegnet av Balthazar Lange
Byggverk fullført i 1916
1916 i Norge
Vjatka

Vjatka er også det tidligere navnet på byen Kirov i Kirov oblast.
Vjatka (russisk: Вя́тка, tatar: Noqrat, Mari: Виче) er ei elv i Kirov oblast og Republikken Tatarstan i Russland. Den er en av Kamas høyre sideelver. Vjatka er 1 314 km lang, og har et nedslagsfelt på 129 000 km².

Vjatka begynner i de nordligste delene av Udmurtia. Den fryser over tidlig i november og blir under isen til siste halvdel av april. De viktigste sideelvene er Kobra, Letka, Velikaja, Moloma, Pizjma, Tsjeptsa, Bystritsa, Voja og Kilmez. Vjatka er rik på fisk: brasme, mort, suter, gjedde, abbor, gjørs, etc.

Vjatka er farbar for skip fra munningen til byen Kirov, en strekning på 700 km. Viktigste havner: Kirov, Kotelnitsj, Sovetsk og Vjatskije Poljany.

Elver i Tatarstan
Elver i Udmurtia
Elver i Kirov oblast
Volgas vassdragsområde
Moloma

Moloma (russisk: Молома) er ei elv i Kirov oblast i Russland. Den er ei nordlig sideelv til Vjatka, som den munner ut i ved byen Kotelnitsj. Moloma er 419 kilometer lang, og nedbørfeltet er på . Moloma fryser over tidlig i november og forblir islagt til sent i april.

Referanser 

Elver i Kirov oblast
Jorge Eliécer Gaitán

Jorge Eliécer Gaitán (født 23. januar 1903, død 9. april 1948) var en colombiansk politiker og en leder av den populistiske bevegelsen i Colombia. Han har blant annet vært utenriksminister (1948, arbeiderminister 1943–1944 og borgermester i Bogotá (1936). Fra 1947 til 1948 var han leder av det colombianske liberale parti, og i valget i 1948 var han deres presidentkandidat. Han ble motarbeidet av Juan Roa Sierra, som i sin tid ble drept av en opphisset folkemasse. Det var mordet på Jorge Eliécer Gaitán den 9. april 1948 som utgjorde innledningen til borgerkrigen i perioden mellom 1948 til 1965 La Violencia.

Referanser

Eksterne lenker 
 

Colombias historie
Colombianske politikere
Colombianske borgermestere
Personer fra Bogotá
Fødsler i 1903
Dødsfall i 1948
Yaw Ihle Amankwah

Yaw Eystein Ihle Amankwah (født 7. juli 1988 i Bergen, Norge) er en norsk tidligere fotballspiller.

Amankwah gikk fra Fana IL til Brann sommeren 2007, men ble lånt ut igjen til Fana resten av sesongen. Fra sesongen 2008 ble han en del av A-stallen til Brann. I bortekampen mot HamKam samme sesong debuterte han i eliteserien.

2009-sesongen var han utlånt fra Brann til Alta IF.

Amankwah er fetter av den tidligere Arsenal-spilleren Emmanuel Frimpong. Faren til Amankwah er ghanesisk.

Referanser

Eksterne lenker 
 

Norske fotballspillere
Fotballspillere for SK Brann
Fotballspillere for Fana Fotball
Fotballspillere for Alta IF
Fotballspillere for Sandefjord Fotball
Fotballspillere for FK Tønsberg
Fotballspillere for Hobro IK
Fotballspillere for Stabæk Fotball
Norske fotballspillere i Danmark
Personer fra Bergen kommune
Nordmenn av ghanesisk opphav
Fødsler i 1988
Kløverspinner

Kløverspinner (Lasiocampa trifolii) er en sommerfugl som tilhører familien ekte spinnere (Lasiocampidae). Den ligner en liten utgave av eikespinneren (Lasiocampa quercus). Den er knyttet til tørre, solrike, gjerne sandete steder som strandenger og sanddyner. I Norge finnes den bare ved kysten, vestover til Rogaland.

Utseende 
En middelsstor (vingespenn 37 – 61 mm, hunnen større enn hannen), rødbrun spinner. Hannens antenner er kraftige, fjærformede om over havparten så lange som forvingene, hunnens er nekle og bare omtrent 1/3 så lange som forvingene. Vingene er ensfarget rødbrune bortsett fra at forvingene har en liten, hvit flekk i midetn av vingen og et tofarget, lyst og brunt tverrbånd litt utenfor denne. Larven har et rødlige hode, den mørke kroppen er tett kledt med fine, ullaktige hår som er brunrøde på ryggen og bleke på sidene, dessuten en del lengre, hvite hår.

Levevis 
Larvene lever først og fremst på planter i erteblomstfamilien (Fabaceae), for eksempel kløver, vikker og lusern, men de kan også spise lyng og forskjellige slags gress. De lever enkeltvis. Arten finnes først og fremst i tørre, sandete områder og på heder. De voksne spinnerne kan mest påtreffes i august, da de flyr i kveldingen. Hannene flyr rundt i stor fart på jakt etter hunnene, som for det meste sitter stille og sender ut feromoner. De kommer gjerne til lys. Så snart hunnen har paret seg, flyr hun ut for å legge 150 – 250 egg, som enten slippes fra luften eller slippes ned når hun sitter i vegetasjonen.

Utbredelse 
Kløverspinneren lever i Nord-Afrika, det meste av Europa og videre østover til Jakutia i Sibir. I Norge forekommer den bare langs kysten vestover til Rogaland. Bestandene er lokale, men arten kan være tallrik der den finnes.

Kilder 
 Aarvik, Leif, Berggren, Kai, Hansen, Lars Ove. 2000. Norges Sommerfugler. Catalogus Lepidopterorum  Norvegiae. Norsk entomologisk forening. 192 sider. ISBN 82-995095-1-3
 Hydén, N., Jilg, K. & Östman, T. 2006. Nationalnyckeln till Sveriges flora och fauna. Fjärilar: Ädelspinnare-tofsspinnare. Lepidoptera: Lasiocampidae-Lymantriidae. ArtDatabanken, SLU, Uppsala. ISBN 91-88506-59-2
 Nettsiden Svenska Fjärilar, med bildegalleri: 
 Nettsiden Norges sommerfugler:

Eksterne lenker 
 

Ekte spinnere
Sommerfugler formelt beskrevet i 1775
Dyr formelt beskrevet av Michael Denis
Dyr formelt beskrevet av Johann Ignaz Schiffermüller
Juska Savolainen

Juska Samuli Savolainen (født 1. september 1983, i Helsingfors) er en finsk fotballspiller, som for sist hadde kontrakt med FK Haugesund etter en overgang fra Rosenborg i november 2009. Savolainen ble kjøpt fra Tampere United i januar 2008. Han debuterte for Rosenborg i serieåpningen mot Lyn. Den 19. mai ble det kjent at han hadde revet av en sene under foten. Den 10. juni ble det kjent at han må operere foten og trolig ville være ute resten av sesongen.

Savolainen var utlånt til Tampere United vårsesongen 2009, men kom tilbake til Rosenborg til høstsesongen og spilte flere kamper.

Referanser

Eksterne lenker 
 
 Spillerprofil på RBK.no
 Spillerprofil hos RBKweb.no

Finske fotballspillere
Fotballspillere for SC Heerenveen
Fotballspillere for FC KooTeePee
Fotballspillere for FC Hämeenlinna
Fotballspillere for AC Allianssi
Fotballspillere for Tampere United
Fotballspillere for Rosenborg BK
Fotballspillere for FK Haugesund
Personer fra Helsingfors
Stefan Nilsson (komponist)

For den svenske sportsskytteren med samme navn se Stefan Nilsson (skytter)

Stefan Nilsson (født 27. juli 1955 i Kukasjärvi i Övertorneå kommune) er en svensk komponist og pianist.

Bakgrunn 
Nilsson fikk sin første musikalske utdannelse ved Framnäs folkhögskola utenfor Piteå. Etter studier ved Kungliga Musikhögskolan i Stockholm mellom 1975 og 1977 studerte han piano hos Gunnar Hallhagen, en lærer som har betydd mye for ham. Han spilte med jazzgruppen Kornet med musikere som han hadde lært å kjenne på Framnäs.

I slutten av 1970-årene innledet han et samarbeid med Tommy Körberg som arrangør og pianist. Dette har fortsatt opp gjennom årene. Stefan Nilsson var også med i TV-serien Lorry som musikalisk leder og pianist. Han har komponert filmmusikk til Gunnel Lindbloms Sally och friheten 1981.

I 1998 ble Nilsson tildelt en Guldbagge for «kreativt arbeid innen svensk film»  og var SKAP-stipendiat i 1982. Noen av hans komposisjoner finnes utgitt på platen Filmmusik: Stefan Nilsson. Han har også komponert den populære salmen «Gabriellas sång».

Filmmusikk (utvalg) 
 2005 – Kim Novak badade aldrig i Genesarets sjö 
 2005 – Carambole
 2003 – Så som i himmelen 
 2003 – Detaljer 
 2003 – Ulvesommer
 2001 – Kvinna med födelsemärke  
 2001 – Återkomsten 
 2001 – En sang for Martin
 2000 – Det grovmaskiga nätet (TV)
 1995 – Ogifta par – en film som skiljer sig 
 1997 –  Skärgårdsdoktorn  (TV)
 1997 – Perssons parfymeri (TV)
 1996 –  Juloratoriet 
 1996 –  Jerusalem  
 1995 –  Älskar älskar inte 
 1995 – Farligt venskab 
 1995 – Stora och små män 
 1994 – Yrrol 
 1994 –  Stockholm Marathon 
 1994 –  Polismördaren 
 1994 –  Mannen på balkongen 
 1993 –  Polis polis potatismos 
 1993 –  Roseanna   
 1993 – Lotta 2 – Lotta flyttar hemifrån 
 1993 –  Brandbilen som försvann  
 1992 – Lotta på Bråkmakargatan 
 1991 –  Den goda viljan (TV)
 1991 – Selskapsgolferen 1988 –  Sweetwater  1987 – Pelle erövraren 1987 –  Jim och piraterna Blom  1986 –  Ormens väg på hälleberget  1986 – Morrhår och ärtor 
 1985 –  Falsk som vatten 
 1985 – Smugglarkungen 
 1984 – Slagskämpen
 1983 – Lyckans ost 
 1983 – Kalabaliken i Bender 
 1981 – Sally och friheten

Referanser

Eksterne lenker 
 
 

Svenske komponister
Svenske pianister
Vinnere av Amandas fagpriser
Filmmusikkomponister
Personer fra Övertorneå kommun
Snaragadd

Snaragadd er vridd vekst, en tolle (furu) som har blitt rammet av lynnedslag og dermed blitt tvunnet, og som siden har tørket opp og blitt til en gadd. Snaragadder finnes gjerne høyt i terrenget, har en karakteristisk kronglete form, og treverket er vanligvis svært hardt og vanskelig å bearbeide.

På Nordmøre kan dette ordet også bli brukt som skjellsord for en sta, kverulantisk og vrien person.

Referanser 

Tresorter
Ord og uttrykk
Nordmøre
University of Southern Mississippi

University of Southern Mississippi (også kalt Southern Miss) er et delstatseid universitet i Hattiesburg i den amerikanske delstaten Mississippi. Det er sammen med Mississippi State University og University of Mississippi et av de viktigste læresteder for høyere utdannelse i delstaten.

Det er egne campuser i Mississippi – ved Long Beach, John C. Stennis Space Center, Keesler Air Force Base, J.L.Scott Aquarium, og Gulf Coast Research Lab – samt i Frankrike ved Pontlevoy. Universitetet har svært mange studenter utenlands. British Studies Program sender hvert år 200 amerikanske studenter til London.

Skolene og fakultetene omfatter:
College of Arts and Letters 
College of Business and Economic Development 
College of Education and Psychology 
College of Health 
College of Science and Technology 
George R. Olliphant Honors College

De mest anerkjente fag- og forskningsdidiplinene er musikk og utvikling av polymerer.

Høyskolen ble grunnlagt 30. mars 1910 som Mississippi Normal College, og har nå (2008) 16 500 studenter, en økning fra 14 777 i 2006. Skolepengene var samtidig US$ 4 714 for studenter folkeregistrert i delstaten Mississippi, og det var 860 vitenskapelig ansatte.

Eksterne lenker 
 

Universiteter i Mississippi
Utdanningsinstitusjoner etablert i 1910
1910 i Mississippi
Vicksburg

Vicksburg er en by i Warren County i Mississippi i USA. Den ligger 377 km nordvest for New Orleans i nabostaten Louisiana og 65 km vest for Jackson, hovedstaden i staten Mississippi, dér hvor elven Yazoo har sitt utløp i Mississippifloden.

Vicksburg er en liten by. Ved folketellingen i 2000 hadde den 26 407 innbyggere. Byen er kjent for sin rolle under den amerikanske borgerkrig da byen var sentrum for Vicksburgfelttoget. 
  
Byen ble grunnlagt i 1826 og ble oppkalt etter Newitt Vick, en metodistprest som var militærneker under uavhengighetskrigen i 1776.

Byen ligger på en leirbanke syd for et stort sumpområde. Det var derfor et opplagt sted å legge en festning som kunne kontrollere seilasen på Mississippifloden.

Våren 1862 ble New Orleans erobret av Nordstatenes tropper, noe som stengte Mississippi for seilas for Sørstatene. Elven var imidlertid også lukket for Unionen hvilket ikke minst skyldtes festningen i og omkring Vicksburg.

I løpet av 1862 trengte Unionens tropper sørover langs Mississippi til sumpene nord for byen, men kunne ikke bryte gjennom. I løpet av vinteren forsøkte Unionens styrker alt mulig, men uten hell.

I løpet av drøye to måneder frem til den 4. juli 1863 lyktes det imidlertid general Ulysses S. Grant og hans hær å avskjære, omringe og beleire Vicksburg under Vicksburgfelttoget.

Eksterne lenker 
 

Byer i Warren County i Mississippi
Byer ved Mississippi
Byer i Mississippi
Liste over Gibraltars guvernører

Gibraltars guvernør er representant for den britiske monarken i det britiske oversjøiske territoriet Gibraltar. Guvernøren er utpekt av monarken etter råd fra Storbritannias regjering. Guvernøren opptrer som de facto statsoverhode, og han eller hun er ansvarlige for den formelle utnevnelse av statsministere, sammen med andre medlemmer av regjeringen etter et valg. Guvernøren har også hovedansvaret for beskyttelse og forsvar av Gibraltar. 

Nåværende guvernør er viseadmiral Adrian Johns fra Royal Navy. Fram til i dag, har ingen kvinne vært Gibraltars generalguvernør.

Guvernøren har sitt eget guvernørflagg, som er det britiske unionsflagget med Gibraltars riksvåpen i en sirkel med en krans rundt i midten av flagget. Under hans offisielle opphold blir Union Jack og Gibraltars flagg heist.

Liste over Gibraltars guvernører

Politikk i Gibraltar
Omstridte områder
Britisk politikk
Gibraltar